Cesnak kuchynský

Cesnak kuchynský alebo cesnak (iné názvy pozri nižšie; lat. Allium sativum) je druh z rodu cesnak (Allium).

Cesnak kuchynský pravdepodobne pochádza zo strednej Ázie, kde vznikol z divo rastúceho druhu Allium longicuspis. Používa sa ako zelenina, korenina alebo liečivá rastlina.

Názvy 
Súčasné slovenské odborné názvy tohto druhu sú cesnak kuchynský a cesnakMIČIETA et al. Fylogenéza a morfogenéza cievnatých rastlín. 2018, S. 134, pričom názov cesnak je zároveň ľudový alebo starší názovcesnak. In: Slovník slovenských nárečíčesnak. In: Slovenský náučný slovník I, 1932, S. 289. Staršie alebo zastarané slovenské odborné názvy sú cesnak domáci a cesnak záhradnýcesnak. In: Historický slovník slovenského jazyka. Zastarané slovenské odborné názvy sú česnak strúčkový, česnak kuchynský a (u Reussa): česnek  obecnýHALAŠA, P. Príspevok k terminológii rastlín. In: Slovenská reč 1936-37, S. 122 . Nesprávne súčasné slovenské názvy (bohemizmy) sú: cesnak siaty a cesnak obyčajnýHORNÍČKOVÁ, K. Potravinová alergia a intolerancia .

Ľudové a staršie varianty slova cesnak pozri v článku cesnak.

 Morfológia 
 Rastlina 
Cesnak kuchynský je trvalá rastlina, ktorá má na báze zloženú stlačenú guľovitú cibuľu. Cibuľa je zložená z niekoľko dužinatých časti (strúčikov), ktoré sú prekryté spoločným obalom bielej až purpurovej farby. Oddelenými strúčkami je možné cesnak vegetatívne rozmnožovať. Stonka kuchynského cesnaku má oblý prierez a je asi do ½ pokrytá pošvami listov. Asi 2,5 cm široké čepele listov sú ploché, jednoduché, súbežne žilkované so širokým čiarkovaním, v priereze smerom k rubu v tvare písmena „V“.

 Kvet a rozmnožovacie orgány 
Vo vrcholovom súkvetí má cesnak obojpohlavné kvety. Je to hlávkovito stiahnutý, zdanlivý okolík, ktorý je v skutočnosti vrcholovým súkvetím. Súkvetie je uložené v obale, ktorý v priebehu vytvárania pacibuliek praská a odpadáva. V súkvetí býva ďaleko menej kvetov než pacibuliek. Okvetie cesnaku je zložené zo šiestich okvetných lístkov zelenkavo bielej až ružovej farby, ktoré zriedkavejšie bývajú aj biele alebo nachové. Kvet má šesť tyčiniek. Tyčinky vonkajšieho a vnútorného okruhu sú rozdielne, nitky vnútorných sú zakončené dvoma dlhými zubmi. Gyneceum je zložené z troch plodolistov, je synkarpné s vrchným semenníkom. Plodom cesnaku je tobolka.

 Karyotyp 
Bunkové jadro: 2n=16 (diploid) alebo 4n=32 (tetraploid)

 Odrody kuchynského cesnaku 
 Paličiaky: pravidelne vytvárajú kvetné stvoly zakončené kvetnými lôžkami, v ktorých sa vytvárajú pacibuľky. Šupky paličiakov mávajú purpurovú farbu. Je to odroda, ktorá sa väčšinou odporúča vysádzať na jeseň.
 Nepaličiaky: nevytvárajú kvetné stvoly. Šupky nepaličiakov bývajú jasnobiele. Odroda cesnaku vysádzaná na jar.

 Pestovanie cesnaku 
 Pôdne a klimatické podmienky 
Cesnak kuchynský vyžaduje úrodné hlinito piesočnaté a piesočnato hlinité pôdy bohaté na humus a živiny. Cesnak neznáša priame hnojenie maštaľným hnojom. Pôda nesmie byť ťažká, priliehavá, studená a premokrená, cesnak je citlivý na neprevzdušnenú pôdu (ľahko v nej podlieha chorobám), neznáša pôdny prísušok po zalievaní. Pri pestovaní cesnaku sa neodporúča opakované sadenie do tej istej pôdy po sebe skôr, ako v 5- 7 ročných intervaloch. Pri sadení v kratších intervaloch vzniká riziko napadnutia úrody háďatkom zhubným. 

 Rozmnožovanie cesnaku 
Cesnak sa rozmnožuje vegetatívne väčšinou sadením zdravých, veľkých strúčikov z okraja zloženej cibule, ktoré odoberáme na sadenie pokiaľ možno v čo najkratšom čase pred sadením. 

Pri paličiakoch sa pre ozdravenie výsadby osvedčil dvojročný cyklus pestovania z pacibuliek. V prvom roku sa vysadia zdravé pacibulky, z ktorých sa vytvoria guľaté jednocibuľkové strúčiky, z ktorých sa po výsadbe v druhom roku vytvoria klasické zložené cesnakové hlávky.

 Zber cesnaku 
Tri až štyri týždne pred zberom cesnak nezalievame. Správny čas zberu pri nepaličiakoch spoznáme podľa žltnutia priliehania vňate k pôde, pri paličiakoch podľa vzpriamenia špirálovite stočených kvetných stoniek. Ideálne je ak dva až tri dni po podkopaní a vybratí z pôdy necháme cesnak dosušiť na poli. Pred uložením cesnaku skrátime vňať (u nepaličiaku sa osvedčilo zapletenie do zväzkov) a uskladníme na suchom, vetranom mieste.

 Využitie 
 Kuchynské využitie 
Pri narušení bunkovej steny kuchynského cesnaku sa silica nazvaná aliín mení na kyselinu pyruvovú a kyselinu dipropensulfenovú, ktoré sa hneď transformujú na alicín. Alicín na vzduchu oxiduje na diallyldisulfid. Vďaka tejto reakcii vzniká charakteristická cesnaková aróma, ktorá patrí medzi charakteristické arómy jedál z kuchýň celého sveta. 

Cesnak kuchynský sa používa ako prísada v surovom stave, ako aj prísada varených jedál, studených a varených omáčok či na výrobu maslovych extraktov v (olivovom) oleji, vo forme rôznych pást z čistého nasoleného cesnaku alebo aj v zmesiach s paradajkami, ďumbierom...

 Liečivé účinky cesnaku 
Cesnak kuchynský má široké použitie, nielen ako zelenina, ale aj v ľudovom liečiteľstve. Má protibakteriálne účinky, posilňuje funkciu imunitného systému, môže efektívne bojovať s chorobami ako chrípka a bežné nachladnutie. Podporuje uvoľnenie prietoku krvi, je dobrý na zníženie vysokého krvného tlaku, znižovanie hladiny cholesterolu a cukru v krvi. Jedenie cesnaku môže pomôcť zbaviť sa ťažkých kovov z tela. Má vysoký obsah vitamínov A, B1, B2 a C, znižuje riziko výskytu nádorových ochorení, pôsobí aj proti črevným parazitom.

 Galéria 

 Referencie 

 Iné projekty 

 Externé odkazy 
 Flóra Číny

 Zdroj 

Kategória:Allium
Kategória:Cibuľová zelenina
Kategória:Koreniny
Kategória:Liečivé rastliny